Vi er elleve procent. Men vi får kun tre procent af kagen. Det er den slags, der har fået flere til at brokke sig over skævvridning eller endda ’københavneri’, når det gælder kulturstøtten. Det var også noget som Preben Bang Henriksen (V) og Flemming Møller Mortensen (S) diskuterede på TV2 Nord til Folketingets åbning. Her gjorde Preben Bang opmærksom på, hvordan Skagen Museum med en kvart million besøgende årligt får fem procent af, hvad Arken får. Sidste år uddelte statskassen hele 12,7 milliarder kroner i kulturstøtte. Men kun tre procent røg til Nordjylland. - Som individer bliver vi nordjyder dummere og dummere og københavnerne klogere og klogere – især hvis vi ikke italesætter det. Sådan siger Tao Lytzen, der er fotograf og galleriejer i Østervrå med projektet PixlArt. Kultur er velfærd Han har tidligere forsøgt at brøle politikerne op om skævvridningen. Kulturstøtte er sjældent den varmest valgkartoffel, men årets valgkamp tegner til at have stort fokus på forskellen mellem land og by. Og hér falder kultursnakken ind. - De fleste betragtrer kulturmidler som nice-to-have , men i virkeligheden er kulturmidler også udviklingsmidler, siger Tao Lytzen med henvisning til den omsætning hver støttekrone giver i samfundet. Sat på spidsen, så giver én støttekrone ti gange så meget omsætning i lokalmiljøet. Så når Nordjylland får 700 millioner kroner færre i forhold til områdets befolkning, så er det syv milliarder kroners omsætning, vi ikke får. - Det er altså mange penge til varme hænder. Vi kommer i en afviklingssituation, mener Tao Lytzen. Er det københavneri? - Det er det. Grundlæggende, i et demokrati med lighedsprincip, er det en demokratisk udfordring, at der er den her skævvridning der skriger til himlen, siger Tao Lytzen. Husk du kan følge valget, set fra Nordjylland, på TV2 Nords liveblog HÉR.

Opsummering:
Nordjylland bliver snydt, mener rasende galleriejer fra Østervrå.